Til Kalundborg Kommune – Høringssvar HK Klubben vedr. Budget 2025

4/9-2024

Resume:

HK-klubben finder det uhensigtsmæssigt at reducere midlerne til seniorpuljen, da dette underminerer indsatsen for at fastholde dygtige og erfarne medarbejdere. HK-klubben støtter ikke fordelingen af midler til langtidssygefravær, da det kan skabe ubalance og føre til nedskæringer.

HK Klubben støtter sammenlægning af Jobcenter og Borgerservice med Holbækvej, men anbefaler en helhedsorienteret tilgang, hvor der iværksættes en analyse med medarbejderinddragelse.

Endelig anerkender HK-klubben tildeling af ressourcer til afdelinger med øget arbejdsbyrde, men udtrykker bekymring for, at disse midler kan opvejes af besparelser jf. administrationsprogrammet andre steder. HK-klubben opfordrer til fortsat fokus på kompetenceudvikling, fastholdelse og trivsel.

Punkt 41 – forenklet HR- administration

Pulje til seniorordningen:

Hk klubben finder det meget uhensigtsmæssigt at tage penge fra seniorpuljen netop som der pågår et stort arbejde med at gøre vores seniorpolitik mere attraktiv jf. vores fælles indsats for fastholdelse af dygtige og erfarne medarbejdere.

Pulje til langtidssygefravær:

Vi støtter ikke en fordeling af puljen til partnerskabsholderne, da dette vil skabe en skævvridning der kan resultere i nedskæringer.

Notat om samling af Jobcenter og Borgerservice på Holbækvej, tillægsnotat – tilbygning, Holbækvej

HK bemærker glædeligt endnu engang, at det påtænkes at gennemføre en flytning af Jobcentret og Borgerservice til sammenlægning med Holbækvej om end materialet er baseret på ældre beregninger.

Set i lyset af bygningernes tilstand kan HK klubben absolut kun anbefale, at der tages konkrete positive tiltag til dette byggeri. Vi mener det vil styrke sammenhængskraften for administrationen, og anbefaler at tænke projektet som en helhed og ikke kun en tilbygning. Vi påpeger vigtigheden af at indtænke parkeringsforhold, mødelokaler, kantine og placeringsmæssig sammenhæng mellem arbejdsfællesskaber mv. Vi anbefaler en hurtig igangsættelse af en grundig analyse og planlægningsproces - selvfølgelig med medarbejderinddragelse.

Budgetjusteringer – servicerammen.

HK klubben anerkender at, der påtænkes en tildeling af ressourcer til afdelinger med markant øget ressourcebehov, herunder afdelinger med komplekse sager men vi er bekymret for, at tildelingen udlignes blandet andet som følge af administrationsprogrammet. Kort og godt der gives med den ene hånd og tages med den anden hånd.

HK klubben håber trods de kommende års udfordringer, at der fortsat holdes fokus på faglig kvalitet i form af kompetenceudvikling, fastholdelse, trivsel og arbejdsglæde jf. attraktive arbejdspladser.

På vegne af HK-Klubben V/formand Charlotte Due